SET กระอัก! ปิดดิ่ง24จุด วิตกการเมืองในประเทศ โบรกฯแนะลงทุนรายกลุ่ม จับตากนง.ประชุมพุธนี้
SET กระอัก! ปิดดิ่ง24จุด วิตกการเมืองในประเทศ โบรกฯแนะลงทุนรายกลุ่ม จับตากนง.ประชุมพุธนี้ โดยดัชนีปิดตลาดวันนี้ที่ระดับ 1,549.74 จุด ลบ 24.17 จุด หรือ 1.54% มูลค่าการซื้อขาย 5.39 หมื่นล้านบาท
16 ธ.ค. 2562

ผู้สื่อข่าวรายงานว่า ดัชนีปิดตลาดวันนี้ที่ระดับ 1,549.74 จุด ลบ 24.17 จุด หรือ 1.54% มูลค่าการซื้อขาย 5.39 หมื่นล้านบาท
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้ปรับตัวลงค่อนข้างแรง อ่อนแอกว่าตลาดต่างประเทศ โดยตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ในส่วนที่ติดลบก็ไม่มากนัก ขณะที่ตลาดยุโรปปรับตัวขึ้นได้ดี ทั้งจากประเด็นสงครามการค้าระหว่างสหรัฐและจีนมีแนวโน้มคลี่คลาย และเริ่มเห็นเศรษฐกิจหลายประเทศในภูมิภาคฟื้นตัวขึ้น ซึ่งน่าจะเป็นบวกต่อตลาดฯ
ขณะที่ตลาดบ้านเราวันนี้คาดว่าได้รับแรงกดดันจากปัจจัยการเมืองในประเทศ ซึ่งนักลงทุนคงจะเริ่มเห็นภาพตั้งแต่การยุบพรรคอนาคตใหม่ และยังมองโอกาสที่จะมีการชุมนุมใหญ่ขึ้นในอนาคต ซึ่งเป็นสิ่งที่นักลงทุนไม่อยากเห็น ดังนั้นวันนี้จึงมีการโยกเงินจากหุ้นปลอดภัยออกไปก่อน อย่างโรงไฟฟ้าขนาดใหญ่ อย่างไรก็ตาม ส่วนหนึ่งอาจเป็นการเตรียมการโยกเข้าลงทุนหุ้นที่อิงการเติบโตของเศรษฐกิจ รวมถึงกลุ่มสินค้าโภคภัณฑ์ หลังจากการเจรจาการค้ามีแนวโน้มคลี่คลายเชื่อว่าจะส่งผลดีให้เศรษฐกิจโลกฟื้นตัวขึ้น
สำหรับแนวโน้มการลงทุนในวันพรุ่งนี้ (17 ธ.ค.) นายกิจพณ กล่าวว่า ตลาดฯคงจะแกว่งทรงตัว โดยนักลงทุนยังสามารถเลือกลงทุนเป็นรายกลุ่มได้ อย่างกลุ่มแบงก์ มองว่าน่าจะได้รับประโยชน์จากผลการประชุมคณะกรรมการนโยบายการเงิน (กนง.) วันพุธนี้ ซึ่งตลาดคาดคงอัตราดอกเบี้ยนโยบาย
พร้อมให้กรอบการแกว่งไว้ที่ 1,546-1,567 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM    มูลค่าการซื้อขาย  6,064.21 ล้านบาท ปิดที่   17.50 บาท  ราคาไม่เปลี่ยนแปลง
BBL    มูลค่าการซื้อขาย  5,138.71 ล้านบาท ปิดที่  151.50 บาท  ราคาไม่เปลี่ยนแปลง
GULF   มูลค่าการซื้อขาย  2,799.62 ล้านบาท ปิดที่  161.50 บาท  ลดลง 10.00 บาท
GPSC   มูลค่าการซื้อขาย  2,299.57 ล้านบาท ปิดที่   82.25 บาท  ลดลง  4.75 บาท
PTT    มูลค่าการซื้อขาย  2,072.03 ล้านบาท ปิดที่   43.50 บาท  ลดลง  0.50 บาท
 
ตลาดหุ้นเอเชีย
